ЩIалэгъуалэм и пщэдейр кIагъэпшагъэкъым
«Урысейр зэфIэкIхэм я лъахэщ» жылагъуэ зэгухьэныгъэм къыхилъхьа проектхэм языхэзщ менеджмент унэтIыныгъэ зиIэ «ЗегъакIуэ Iуэхур!» проектыр. Я зэфIэкIыр здынэсыр щагъэлъагъуэу абы хэтащ Кавказ Ищхъэрэм хыхьэ щIыналъэхэм ит еджапIэ нэхъыщхьэхэм я студент 55-рэ. Зэхьэзэхуэ екIуэкIахэм къыщыхэжаныкIащ Къэбэрдей-Балъкъэр Республикэм икIа адыгэ пщащэр. Дыгъэгъазэм и 7-м щегъэжьауэ и 10 пщIондэ Мэзкуу щекIуэкIыну Бжьыгъуэ зэфIэхьым хэтынущ КIуэкIуэ Валерэ и цIэр зезыхьэ Къэбэрдей-Балъкъэр къэрал мэкъумэш университетым щеджэ Мэлыхъуэ Миланэ.
«ЗегъакIуэ Iуэхур!» фIэщыгъэр зиIэ зэпеуэр хуэунэтIащ Урысейм ит еджапIэ нэхъыщхьэхэм щеджэ щIалэгъуалэр къыхаха IэнатIэм щыпэрыувэкIэ, ар зегъэкIуэным теухуауэ ябгъэдэлъ хэлъэтымрэ лъэкIымрэ наIуэ къэщIыным, я зэфIэкIым хагъахъуэкIэрэ, нэхъри гъэгушхуэным икIи Iуэхум хузэщIэIэтэным. Къыхэгъэщын хуейщ, ныбжьыщIэхэм къыхаха IэщIагъэр экономикэм зиужьыным хуэгъэзауэ щытын зэрыхуейр зэпеуэм къызэригъэувыр. Абы къищынэмыщIауэ, зэхьэзэхуэм къелъытэ лэжьыгъэ хуэIухуэщIэхэмкIэ къэралым щыIэ щыщIэныгъэхэмрэ ныкъусаныгъэхэмрэ гъэкIуэдын зэрыхуейри.
Зэпеуэм хэтхэм я зэфIэкIыр нахуэ къащIын щхьэкIэ, къызэгъэпэщакIуэхэм абы хуагъэхьэзырат IуэхущIапIэ зыбжанэу зэхэт бизнес-лъэщапIэхэр. Абдеж щIалэгъуалэм щыщ дэтхэнэми къыщыхуагъэуват къыкъуэкIа Iуэху зэхэмыбзым и хэкIыпIэр икIэщIыпIэкIэ къыхуигъуэтын хуейуэ, щытыкIэ гугъум, уеблэмэ абы къызэрикIын Iэмалым и мызакъуэу, ар афIэкIа къэмыгъэхъужыным, а щытыкIэ зэрыхуам зегъэужьыным ехьэлIа гупсысэхэри Iуэхугъуэри щигъэлъэгъуэн хуейуэ къыхуихуащ. ГъащIэм цIыхур ипэжыпIэкIэ зыIуигъэувэнкIэ хъуну IэнатIэ хьэлъэхэм я зэфIэхыкIэ хъунум и лъыхъуакIуэу, зэфIэзэрыхь къыхэмыкIыу бжьы зэрынар зэрахыжыфу зыгъасэ, IэпэIэсэныгъэ къезыт Iэмал гъэщIэгъуэнт дэтхэнэ зэныкъуэкъури.
ЩIалэгъуалэм я къэухьым къитIасэмрэ щытыкIэ зэрыхуам къызэрикIыфымрэ кIэлъыплъыну кърагъэблэгъат федерал мыхьэнэ зиIэ IуэхущIапIэшхуэхэм я IэщIагъэлIхэр, щIыналъэхэм экономикэмрэ жылагъуэ зыужьыныгъэмкIэ щыIэ министерствэхэм я лэжьакIуэхэр, лэжьакIуэу цIыху куэд къэзыщтэ хьэрычэтыщIэхэр.
«Проектыр щыдутIыпщым, — къыхигъэщащ «Урысейр зэфIэкIхэм я лъахэщ» жылагъуэ зэгухьэныгъэм IуэхущIэгъу къыхуэхъуахэм яхуиIэ пыщIэныгъэхэм кIэлъыплъ унэтIыныгъэм и унафэщI Сериков Антон, — дэ зи ужь дитар ар къызэрыкIуэ зэхьэзэхуэу къэмынэжу, пэж дыдэу Iуэхумрэ абы и кIуэрабгъухэмрэ телажьэу къызэгъэпэща зэрыхъунырщ. Дыхуейт зэпеуэм хэтахэр фIым я фIыжу зэрыщытыр езыхэми, дэри, къыткIэлъыплъхэми ди фIэщ тщIыну. Мы Iуэхум хэтыну хуеяхэм я бжыгъэм уеплъмэ, ар еджапIэ нэхъыщхьэхэм щIэтIысхьэну хущIэкъухэм я бжыгъэм нэхърэ фIыуэ нэхъыбэщ. Зэхьэзэхуэр щIалэгъуалэр щызэныкъуэкъу щIыпIэ хъуащ, уеблэмэ щIыпIэ-щIыпIэкIэрэ зэуапIэу пIэрэ дызыIуплъэр жытIэрт. Ар икIи гурыIуэгъуэщ — дэтхэнэри зыщIэбэныр къыздикIа еджапIэм и щIыхьым и закъуэкъым, езым и гъащIэр зрипхыну IэнатIэмкIи иIэ гугъэхэр мыкIуэдыж ищIыну хэтщ. ДяпэкIэ Бжьыгъуэ зэфIэхьщ. Иджыри къэс екIуэкIам ди фIэщ ищIащ дэ къытщIэхъуэ щIэблэм и пщэдейр зэрымыкIагъэпшагъэр, атIэ узыщыгугъын защIэу зэрыщытыр, уащымыгугъыуи зэрамыдэнур. Ди зэпеуэм къыхыхьар зыхуейр зыщIэ, гугъуехьхэм щымышынэ, къалъыкъуэкIынкIэ хъуну щытыкIэхэм зыкIи къыпимыгуэ щIалэгъуалэрщ. Иджы ячыну лъэбакъуэр куэдкIэ нэхъ гугъущ, ауэ ар икIи гъэщIэгъуэнщ — я пщэдейр къызэрагъэIурыщIэр ди нэгу щIагъэкIынущ».
Бжьыгъуэ зэфIэхьым деж зэпеуэм къыхэжаныкIахэр къэралым и студент нэхъыфIипщIым зэрыхэхуэнум, Iуэхур зегъэкIуэным теухуауэ ябгъэдэлъ зэфIэкIым зезыгъэужь программэмкIэ курсхэм зэрыхэхуэнум щIэбэнынущ. ТекIуэнухэм ящхьэщытынущ, унэтIакIуэ яхуэхъунущ «Урысейм и пашэхэр» хэгъэгупсо зэхьэзэхуэм хэтахэр, Урысей Федерацэм и Президентым деж щыIэ, ЦIыхубэ хозяйствэмрэ къэрал къулыкъумкIэ и Академием (РАНХиГС-м) щIэтIысхьэну хущIэкъухэми яIэн хуей балл бжыгъэми мы зэпеуэм зэрыхэтар халъытэнущ.
«ЗегъакIуэ Iуэхур!» проектым хэтынуи, и зэфIэкIыр щигъэлъэгъуэнуи Iэмал яIэщ еджапIэ нэхъыщхьэхэм щIэс дэтхэнэ студентми, IэщIагъэ щызрагъэгъуэт еджапIэхэр къэзыухауэ зи ныбжьыр илъэс 25-м щIимыгъуахэми. Проектым хыхьэм ищIэн хуейщ къызэгъэпэщакIуэхэм тегъэщIапIэ ящIыр экономикэ щытыкIэ гугъум къызэрикIын Iэмалхэр зэIуащэфу щытыныр зэрыарар.
«ЗегъакIуэ Iуэхур!» зэхьэзэхуэм и Бжьыгъуэ зэфIэхьыр «Дэтхэнэми и зэфIэкIым гъуэгу етын» лъэпкъ проектым ипкъ иткIэ къызэрагъэпэщ, ар зэрекIуэкIыну щIыкIэри зи нэIэ щIэтыр Урысей Федерацэм и Президентым деж ЦIыхубэ хозяйствэмрэ къэрал къулыкъумкIэ щыIэ и Академиерщ.
ШУРДЫМ Динэ.
